Vier sterf tydens skietery met polisieArgieffoto (Foto: SAPD/Facebook) Vier verdagtes is Maandagaand in Inanda, KwaZulu-Natal, noodlottig gewond in ŉ skietery met die polisie. Lt.kol. Robert Netshiunda, woordvoerder van die polisie, sê beamptes het reageer op inligting en toegeslaan op ŉ huis in Ngoqokazi, Amouti. “Vyf verdagtes is in die huis aangetref en tydens die inhegtenisneming het twee verdagtes skielik op die polisie losgebrand. ŉ Skietery het uitgebreek en vier verdagtes is noodlottig gewond. Een verdagte het gevlug en die polisie is op sy spoor.” Nie een van die polisiebeamptes is tydens die skietery beseer nie. Die verdagtes, almal vermoedelik in hul 30’s, word verdink van ŉ rits moorde en ander gewelddadige misdade in die Durban-omgewing. Netshiunda sê die voorval is by die Onafhanklike Polisieondersoekdirektoraat (Opod) aangemeld. Opod sal die geregtelike doodsondersoeke hanteer.